钦定古今图书集成/理学汇编/学行典/第254卷 > 柯颂功
## 钦定古今图书集成/理学汇编/学行典/第254卷 > 柯颂功

按《德安府志》：“柯颂功，字元川，先世孝感白云山人，以
三世祖志能馆甥于安陆吕千户涢潭，遂家焉。颂功
早补诸生，为文不起草，援笔立就，试辄冠军，志节耿
介如石，落落寡合，居恒矜重自持，虽盛夏冠裳秩如
也。闭户读书，不问家人生产，以此益食贫。性至孝，父
大梁，字子任，将以岁贡谒选，时年六十矣。颂功叹曰：
‘父年届杖里，犹奔走京洛，从明经起家。毋乃菽水不
给于养乎？人子之过也’！”因痛自省责。父尝病，殆不起颂功日夜侍汤药，睫不交，泣祷于神，请以身代，竟得
瘥。后四年，父没，丧葬易戚咸备，事继母尤以孝闻。构
一楼于先祠后，训诲子弟，肃然朝典。一日，盛暑登楼，
见其子文跣足欹坐，怒曰：“居处恭，当如是耶？”及甲午，
文登贤书，而颂功亦由选贡考授县职。顾文性和易，
雅好音律歌舞，偶为词赠歌者，颂功闻而大怒不已，
杖之。其严峻如此。戊戌，文成进士，筮仕蜀之富顺，颂
功教以当官之要曰：“廉生公，公生明，明生断，根本既
立馀，则游刃有馀尔。”文迎养甚恳，颂功答曰：“使富顺
农安于野，商安于市”，士大夫无闲言，即戏彩承欢不
啻也。竟不往。身课农桑犹然，贫诸生不复与户外事。
及文入为西曹，躬具版舆颂功，终不肯入京邸。于后
园筑一土屏，植海棠百本于茅斋前，日引子孙读书
其下。所著有《海棠屏集》十馀卷，《家训遗矩》一篇。尝语
其季子亹之妇父右藩杨芷曰：“吾于古人《法言》中服
膺君家敬仲”四语，如“读书以饥饿为进道，居家以无
事为平安，二者吾庶几焉。至若仕宦，以孤寒为安身，
君殆得其家法”意。许芷不附时相以求开府也。时人
以为笃论文之。同年友大司马熊廷弼心重之，为作
《传》。弟颂德，字洞廷，癸酉举人。颂功子六人：文、齐、京、奕、
亹立。